Mirošovec

Mirošovec je potok v severovýchodnej časti Slovenska, na území okresu Svidník. Je to ľavostranný prítok Ondavy a meria 9 km. 

Preteká Mirošovskou brázdou, kde na jej severnom okraji pramení, pod Beskydským priesmykom (590,1 m n. m.) v nadmorskej výške okolo 480 m n. m. Tečie severojužným smerom cez obce Hutka, Vyšný Mirošov a Nižný Mirošov, v blízkosti ktorej sa v nadmorskej výške 278,7 m n. m. vlieva do Ondavy. Priberá viacero prítokov z oboch strán, dlhšie zľava spod hraničného hrebeňa. Potok výrazne meandruje.

Potoky na Slovensku
Povodie Ondavy
Vodné toky v okrese Svidník